CELEX: 32021D0713
Language: ro
Date: 2021-04-29 00:00:00
Title: Decizia de punere în aplicare (UE) 2021/713 a Comisiei din 29 aprilie 2021 de amânare a datei de expirare a aprobării substanței fluorură de sulfuril destinată utilizării în produsele biocide din tipurile de produs 8 și 18 (Text cu relevanță pentru SEE)

30.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 147/21
               
            
         DECIZIA DE PUNERE ÎN APLICARE (UE) 2021/713 A COMISIEI
         din 29 aprilie 2021
         de amânare a datei de expirare a aprobării substanței fluorură de sulfuril destinată utilizării în produsele biocide din tipurile de produs 8 și 18
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
         în urma consultării Comitetului permanent pentru produse biocide,
         întrucât:
         
                     (1)
                  
                  
                     Substanța activă fluorură de sulfuril a fost inclusă în anexa I la Directiva 98/8/CE a Parlamentului European și a Consiliului (2) în vederea utilizării în produsele biocide din tipurile de produs 8 și 18 și, în conformitate cu articolul 86 din Regulamentul (UE) nr. 528/2012, este astfel considerată a fi aprobată în temeiul regulamentului respectiv sub rezerva respectării specificațiilor și a condițiilor stabilite în anexa I la directiva menționată.
                  
               
                     (2)
                  
                  
                     La 28 iunie 2017, a fost depusă o cerere în conformitate cu articolul 13 alineatul (1) din Regulamentul (UE) nr. 528/2012 pentru reînnoirea aprobării fluorurii de sulfuril în vederea utilizării în produsele biocide aparținând tipurilor de produs 8 și 18.
                  
               
                     (3)
                  
                  
                     La 14 februarie 2018, autoritatea competentă din Suedia responsabilă de evaluare a informat Comisia că a decis, în temeiul articolului 14 alineatul (1) din Regulamentul (UE) nr. 528/2012, că este necesară o evaluare completă a cererii. În temeiul articolului 8 alineatul (1) din regulament, autoritatea competentă responsabilă de evaluare trebuie să realizeze o evaluare completă a cererii în termen de 365 de zile de la validarea acesteia.
                  
               
                     (4)
                  
                  
                     Deoarece autoritatea competentă efectuează o evaluare completă a cererii, Agenția Europeană pentru Produse Chimice („agenția”) trebuie să pregătească și să transmită Comisiei un aviz privind reînnoirea aprobării substanței active în termen de 270 de zile de la primirea recomandării din partea autorității competente responsabile cu evaluarea, în conformitate cu articolul 14 alineatul (3) din Regulamentul (UE) nr. 528/2012.
                  
               
                     (5)
                  
                  
                     În conformitate cu Decizia de punere în aplicare (UE) 2018/1479 (3), data de expirare a aprobării substanței fluorură de sulfuril destinată utilizării în produsele biocide aparținând tipului de produs 8 a fost amânată pentru 30 iunie 2021, ceea ce corespunde datei de expirare a aprobării substanței fluorură de sulfuril destinată utilizării în produsele biocide aparținând tipului de produs 18 în temeiul Directivei 2009/84/CE (4), pentru a se acorda suficient timp pentru examinarea cererii. Cu toate acestea, autoritatea competentă responsabilă de evaluare nu a finalizat încă examinarea și nu a prezentat încă agenției raportul său de evaluare și concluziile evaluării sale.
                  
               
                     (6)
                  
                  
                     La 18 februarie 2020, autoritatea competentă responsabilă de evaluare a cerut solicitantului să prezinte informații suplimentare în vederea realizării evaluării în conformitate cu articolul 8 alineatul (2) din Regulamentul (UE) nr. 528/2012 și a stabilit termenul de 31 martie 2022 pentru transmiterea acestor informații.
                  
               
                     (7)
                  
                  
                     În consecință, este posibil ca aprobarea substanței fluorură de sulfuril destinată utilizării în produsele biocide din tipurile de produs 8 și 18 să expire înainte de a se lua o decizie privind reînnoirea sa. Prin urmare, este oportun să se amâne data de expirare a aprobării substanței fluorură de sulfuril destinată utilizării în produsele biocide din tipurile de produs 8 și 18 cu o perioadă de timp suficientă pentru a permite realizarea examinării cererii.
                  
               
                     (8)
                  
                  
                     Având în vedere perioada necesară pentru realizarea evaluării de către autoritatea competentă responsabilă de evaluare și pentru pregătirea și transmiterea avizului de către agenție, este necesar să se amâne data de expirare a aprobării până la 31 decembrie 2023.
                  
               
                     (9)
                  
                  
                     Cu excepția datei de expirare a aprobării, substanța fluorură de sulfuril rămâne aprobată pentru utilizarea în produsele biocide din tipurile de produs 8 și 18 sub rezerva respectării specificațiilor și a condițiilor stabilite în anexa I la Directiva 98/8/CE,
                  
               ADOPTĂ PREZENTA DECIZIE:
         
            Articolul 1
            Data de expirare a aprobării substanței fluorură de sulfuril destinată utilizării în produsele biocide din tipurile de produs 8 și 18 se amână pentru data de 31 decembrie 2023.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 29 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (JO L 123, 24.4.1998, p. 1).
         
            (3)  Decizia de punere în aplicare (UE) 2018/1479 a Comisiei din 3 octombrie 2018 de amânare a datei de expirare a aprobării substanței fluorură de sulfuril destinate utilizării în produsele biocide din tipul de produs 8 (JO L 249, 4.10.2018, p. 16).
         
            (4)  Directiva 2009/84/CE a Comisiei din 28 iulie 2009 de modificare a Directivei 98/8/CE a Parlamentului European și a Consiliului în ceea ce privește includerea fluorurii de sulfuril ca substanță activă în anexa I la directivă (JO L 197, 29.7.2009, p. 67).